{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":8,"n_cols":6,"rows_kept":8,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje s javnošću o ažuriranom Obrascu zakonodavnih aktivnosti Ministarstva gospodarstva za 2026. godinu"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"E.ON PLIN D.O.O. ZA OPSKRBU PLINOM","POSTUPAK PROCJENE UČINAKA PROPISA,\nZakon o tržištu plina (EU)","S obzirom na činjenicu da je Hrvatska energetska regulatorna agencija provela natječaj i odabrala opskrbljivače u obvezi javne usluge opskrbe plinom do 30. rujna 2027. godine, potrebno je jasno propisati na koji će se način u novom zakonodavnom okviru regulirati status, prava i obveze tih opskrbljivača do isteka važećeg razdoblja te kako će se provoditi budući postupci odabira ili nastavka poslovanja. Smatramo kako je važno osigurati pravnu sigurnost i kontinuitet postojećih ugovornih odnosa.\nDodatno predlažemo da se preciznije uredi model javne usluge opskrbe plinom, osobito u dijelu metodologije određivanja cijene i mehanizama nadoknade eventualnih gubitaka.\n\nU kontekstu razvoja tržišta vodika smatramo da je potrebno jasno razgraničiti regulirane i tržišne djelatnosti, osigurati nediskriminatoran pristup infrastrukturi te pravovremeno definirati tarifne i mrežne modele. Također je važno osigurati da troškovi razvoja vodikove infrastrukture ne budu nerazmjerno preneseni na postojeće korisnike plinskog sustava ili distributere, već da se primjenjuju jasna i transparentna pravila raspodjele troškova.","Primljeno na znanje","Primjedbe se odnose na uređenje pojedinih instituta budućeg Zakona o tržištu plina (osobito prijelaznih rješenja za opskrbljivače u obvezi javne usluge do isteka važećih razdoblja, model javne usluge uključujući metodologiju cijene i eventualne mehanizme nadoknade, te pitanja vezana uz razvoj tržišta vodika – razgraničenje reguliranih i tržišnih djelatnosti, nediskriminatoran pristup infrastrukturi, tarifne/mrežne modele i raspodjelu troškova).\nS obzirom da je predmet savjetovanja ažurirani Plan zakonodavnih aktivnosti, a ne nacrt zakonskog teksta, primjedbe su primljene na znanje te će se razmotriti u nastavku izrade nacrta Zakona o tržištu plina i u okviru postupka procjene učinaka propisa, uz uvažavanje nacionalnog regulatornog okvira i obveza usklađivanja s pravnom stečevinom Europske unije."]
[2,"E.ON DISTRIBUCIJA PLINA D.O.O. ZA IZGRADNJU DISTRIBUCIJSKIH MREŽA, DISTRIBUCIJU PLINA I ODRŽAVANJE","POSTUPAK PROCJENE UČINAKA PROPISA,\nZakon o tržištu plina (EU)","1. Pitanje koncesija\n\nU dijelu koji se odnosi na koncesije za distribuciju plina smatramo da je nužno otkloniti postojeću regulatornu neizvjesnost vezanu uz primjenu članka 46. Zakona o tržištu plina. Navedena odredba izričito omogućuje produljenje svih koncesija kada je to potrebno radi osiguranja povrata ulaganja, uz prethodnu suglasnost HERA-e. Potrebno je jasnije definirati da se mogućnost produljenja iz članka 46. jednako odnosi na koncesije dodijeljene na regionalnoj i lokalnoj razini kako bi se izbjegla restriktivna primjena članka 39. te osigurala jedinstvena i pravno sigurna praksa za sve koncesionare, neovisno o razini davatelja koncesije.\n\n2. Pitanje zakupa\n\nDodatno ističemo kako je Zakonom jasno definiran način određivanja koncesijske naknade, odnosno ponuđeni godišnji iznos naknade za koncesiju, a Uredbom o visini i načinu plaćanja naknade za koncesiju za distribuciju plina i koncesiju za izgradnju distribucijskog sustava određena je maksimalna visina naknade. Međutim, pitanje naknade za zakup distribucijske mreže nije na jednak način normativno regulirano.\n\nU praksi se pojavljuju situacije u kojima pojedine jedinice lokalne samouprave određuju iznose zakupa mreže na razinama koje nisu usklađene s Metodologijom utvrđivanja iznosa tarifnih stavki za distribuciju plina, koja utvrđuje maksimalno dozvoljeni trošak zakupnine, što značajno opterećuje poslovanje koncesionara te odstupa od ekonomske logike regulirane djelatnosti i destimulira investicije distributera.\n\nSmatramo stoga potrebnim razmotriti normativno definiranje jasnih kriterija i eventualnog maksimalnog iznosa zakupa distribucijske mreže kako bi se osigurala predvidivost troškova, ujednačena praksa te zaštita načela razmjernosti i ekonomske održivosti regulirane djelatnosti distribucije plina, kao i dugoročna stabilnost sustava.","Primljeno na znanje","Primjedbe se odnose na pitanja primjene i mogućeg normativnog razjašnjenja koncesijskog okvira za distribuciju plina (uključivo pitanja produljenja koncesija radi povrata ulaganja) te na normativno uređenje kriterija/ograničenja naknade za zakup distribucijske mreže u odnosu na regulatorni tarifni okvir.\nBudući da je predmet ovog savjetovanja ažurirani Plan zakonodavnih aktivnosti, a ne konkretna normativna rješenja, primjedbe su primljene na znanje te će se razmotriti u daljnjoj izradi nacrta Zakona o tržištu plina i pripadajućih rješenja u okviru postupka procjene učinaka propisa, u suradnji s nadležnim institucijama."]
[3,"TOMISLAV VUKMANOVIĆ","POSTUPAK PROCJENE UČINAKA PROPISA,\nZakon o obnovljivim izvorima energije i visokoučinkovitoj kogeneraciji (EU)","Podržavamo ciljeve povećanja udjela energije iz obnovljivih izvora te ubrzanja dekarbonizacije energetskog sektora, kao i promicanje proizvodnje energije iz OIE na mjestu potrošnje. Međutim, smatramo kako je za ostvarenje ambicioznih ciljeva nužno osigurati stabilan, predvidiv i investicijski poticajan regulatorni okvir, osobito u dijelu trajanja i uvjeta poticajnih mehanizama, priključenja na mrežu te rokova ishođenja dozvola.\n \nPredlažemo dodatno pojednostavljenje i ubrzanje administrativnih postupaka za projekte OIE, uz jasne i obvezujuće rokove za postupanje nadležnih tijela i operatora sustava. Ujedno je potrebno osigurati transparentne i nediskriminatorne uvjete priključenja, uključujući pravodobnu dostupnost informacija o raspoloživim mrežnim kapacitetima. Smatramo također kako je kod promicanja proizvodnje na mjestu potrošnje (prosumerski modeli, dijeljenje energije) nužno jasno urediti odnos prema opskrbljivačima te definirati pravednu raspodjelu troškova sustava, kako bi se izbjeglo prekomjerno prebacivanje troškova na kupce koji ne sudjeluju u takvim modelima.\n \nU kontekstu povećanja udjela OIE u grijanju i hlađenju, potrebno je osigurati usklađenost s razvojem plinske i elektroenergetske infrastrukture te izbjeći regulatorna preklapanja ili neujednačene obveze za različite energetske subjekte.\nZaključno, smatramo kako ostvarenje cilja od 42,5 % udjela OIE zahtijeva uravnotežen pristup koji, uz poticanje ulaganja, osigurava stabilnost sustava, zaštitu krajnjih kupaca i očuvanje tržišnog natjecanja.\n \nPotrebno je uskladiti zakon o PDV-u i ZOIE te uskladiti mišljenja i tumačenja između Ministarstva financija i Ministarstva gospodarstva u djelu koji se odnosi na izdavanje računa za proizvedene viškove električne energije za krajnje kupce s vlastitom proizvodnjom.  Ministarstvo financija nalaže da porezni obveznik za obavljenu isporuku viška električne energije iz vlastite proizvodnje mora izdati račun sukladno članku 78. Zakona o PDV-u koji je u suprotnosti sa člakom 51. Zakona o obnovljivim izvorima energije.","Primljeno na znanje","Budući da je predmet ovog savjetovanja ažurirani Plan zakonodavnih aktivnosti, a ne konkretna normativna rješenja, primjedbe su primljene na znanje te će se razmotriti u daljnjoj izradi nacrta Zakona o obnovljivim izvorima energije i visokoučinkovitoj kogeneraciji i pripadajućih rješenja u okviru postupka procjene učinaka propisa, u suradnji s nadležnim institucijama."]
[4,"HP - HRVATSKA POŠTA D.D.","POSTUPAK PROCJENE UČINAKA PROPISA,\nZakon o izmjenama i dopunama Zakona o trgovini (RM)","Predlaže se izmjena Zakona o trgovini kojom bi se poštanskim uredima omogućila veća fleksibilnost u određivanju radnog vremena. Naime, poštanske usluge predstavljaju uslugu od javnog interesa te njihova dostupnost ne bi trebala biti ograničena pravilima namijenjenima isključivo trgovačkoj djelatnosti. \nOsobito je važno omogućiti prilagodbu radnog vremena poštanskih ureda smještenih u trgovačkim centrima, državnim institucijama te sredinama s izraženim lokalnim i sezonskim potrebama. Budući da su radna vremena poštanskih ureda uređena propisima kojima se uređuje područje pružanja poštanskih usluga (lex specialis), dodatna regulacija radnih vremena poštanskih ureda općim odredbama Zakona o trgovini, koje se dijelom mogu tumačiti kao proturječne posebnim propisima, stvara poteškoće u njihovoj praktičnoj primjeni te dovodi do nepotrebne pravne nesigurnosti.\nStoga se predlaže propisivanje izuzeća za poštanske urede člankom 57. stavkom 5. Zakona o trgovini, po uzoru na izuzeće za benzinske postaje, kako bi se izbjegla dvostruka regulacija.","Primljeno na znanje","Nije predmet predloženog Zakona o izmjenama i dopunama Zakona o trgovini.\nCilj predloženog zakona je osigurati fleksibilniji i funkcionalniji pravni okvir za regulaciju rada trgovina, koji uvažava različite potrebe i specifičnosti lokalnih zajednica u Republici Hrvatskoj. Predloženim zakonom želi se omogućiti jedinicama lokalne samouprave da u okviru svojih nadležnosti samostalno odlučuju o radnom vremenu u trgovini na malo za prodaju alkoholnih pića i drugih pića koja sadrže alkohol, zatim osigurati bolju usklađenost propisa s načelom supsidijarnosti i povećati učinkovitost lokalnog upravljanja s ciljem bolje zaštite javnog reda i mira, očuvanja kulturne baštine kao i zaštite okoliša. \nDodatno napominjemo kako je u Republici Hrvatskoj rad poštanskih ureda i pružanje poštanskih usluga uređeno Zakonom o poštanskim uslugama koji predstavlja lex specialis u odnosu na Zakon o trgovini. Zakon o poštanskim uslugama uređuje način i uvjete pružanja poštanskih usluga, uključujući obvezu osiguravanja dostupnosti univerzalne usluge."]
[5,"E.ON ENERGIJA D.O.O. ZA OPSKRBU ENERGIJOM","POSTUPAK PROCJENE UČINAKA PROPISA,\nZakon o izmjenama i dopunama Zakona o tržištu električne energije, s Konačnim prijedlogom Zakona (EU)","1. Univerzalna usluga\nPotrebno je jasno definirati metodologiju određivanja cijene univerzalne usluge, osiguravajući tržišno utemeljene, transparentne i nediskriminatorne cijene. Predvidiva metodologija smanjuje regulatorni rizik za opskrbljivače i potiče konkurenciju između univerzalne usluge i tržišnih opskrbljivača. Nije u skladu s pravnim i regulatornim standardima da cijenu univerzalne usluge isključivo određuju samo opskrbljivač univerzalne usluge i postojeći operator prema metodologiji koja nije poznata niti nadzirana od strane regulatora, budući da ta cijena utvrđuje dostupni prostor i okvir za konkurenciju na tržištu komercijalne opskrbe.\n\n2. Zajamčena opskrba\nCijene zajamčene opskrbe trebale bi odražavati tržišne uvjete, uz jasno definirana pravila prestanka ugovora i minimalne rokove obavijesti. Takva rješenja osiguravaju da ne dolazi do zlouporabe ili neprimjerenog prebacivanja između tržišne i zajamčene opskrbe, čime se štiti stabilnost tržišta, jamči predvidivost poslovanja te se istovremeno osiguravaju prava krajnjih kupaca u skladu s regulatornim standardima.\n\n3. Intervencije u slučaju poremećaja\nSve intervencije, uključujući ograničenja cijena, trebale bi imati unaprijed definirane kriterije primjene, trajanje i uvjete prestanka, uz transparentan i pravovremen mehanizam naknade opskrbljivačima. Minimalni rok od tri mjeseca između donošenja mjere i njezine primjene, odnosno pravovremena priprema odluka u mjeri u kojoj okolnosti dopuštaju, omogućuje opskrbljivačima adekvatnu prilagodbu i planiranje aktivnosti, čime se osigurava stabilnost tržišta.\n\n4. Visoka koncentracija tržišta\nZbog koncentracije kupaca kod državnog opskrbljivača potrebno je osigurati ravnopravne uvjete poslovanja i poticati dinamično i konkurentno tržište. Potrebno je regulirati jasne rokove i odgovornosti za Agenciju koja u suradnji s tijelom nadležnim za zaštitu tržišnog natjecanja, najmanje svake treće godine ima obvezu provesti istraživanje funkcioniranja tržišta električne energije kako bi se smanjile prepreke za daljnji razvoj tržišta.\n\n5. Status ugroženih kupaca\nKriteriji za ugrožđene i energetski siromašne kupce trebaju biti jasni, proporcionalni i fiskalno održivi. Regulatorni zahtjevi moraju biti proporcionalni veličini i portfelju opskrbljivača, kako bi se mali i srednji sudionici mogli zadržati konkurentnima.\n\n6. Preporučuje se definiranje jasnih rokova i mehanizama odgovornosti u vezi s donošenjem sljedećih odluka:\n- odluke o iznosu jedinične naknade za priključenje na mrežu \n- odluke o iznosu tarifnih stavki za prijenos električne energije koje omogućuju potrebne investicije u mrežu kojima se osigurava održivost mreže \n- odluke o iznosu tarifnih stavki za distribuciju električne energije koje omogućuju potrebne investicije u mrežu kojima se osigurava održivost mreže \n- odluke o iznosu tarifnih stavki za zajamčenu opskrbu električnom energijom \n- odluku o naknadi za organiziranje tržišta električne energije \n- i druge relevantne odluke.\n\nTakvi mehanizmi osiguravaju pravovremenost donošenja odluka, predvidivost poslovanja i stabilnost tržišta, čime se štite interesi krajnjih korisnika i dugoročna održivost sustava.","Primljeno na znanje","Budući da je predmet ovog savjetovanja ažurirani Plan zakonodavnih aktivnosti, a ne konkretna normativna rješenja, primjedbe su primljene na znanje te će se razmotriti u daljnjoj izradi nacrta Zakona o izmjenama i dopunama Zakona o tržištu električne energije i pripadajućih rješenja u okviru postupka procjene učinaka propisa, u suradnji s nadležnim institucijama."]